CELEX: 32021D0727
Language: el
Date: 2021-04-29 00:00:00
Title: Απόφαση (ΕΕ) 2021/727 του Συμβουλίου της 29ης Απριλίου 2021 σχετικά με την υποβολή, εξ ονόματος της Ευρωπαϊκής Ένωσης, προτάσεων για την τροποποίηση των παραρτημάτων Α και Β της σύμβασης της Μιναμάτα για τον υδράργυρο, σχετικά με τα προϊόντα με προσθήκη υδραργύρου και τις διαδικασίες παραγωγής με χρήση υδραργύρου ή ενώσεων υδραργύρου

5.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 155/23
               
            
         ΑΠΟΦΑΣΗ (ΕΕ) 2021/727 ΤΟΥ ΣΥΜΒΟΥΛΙΟΥ
         της 29ης Απριλίου 2021
         σχετικά με την υποβολή, εξ ονόματος της Ευρωπαϊκής Ένωσης, προτάσεων για την τροποποίηση των παραρτημάτων Α και Β της σύμβασης της Μιναμάτα για τον υδράργυρο, σχετικά με τα προϊόντα με προσθήκη υδραργύρου και τις διαδικασίες παραγωγής με χρήση υδραργύρου ή ενώσεων υδραργύρου
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η σύμβαση της Μιναμάτα για τον υδράργυρο («η σύμβαση») συνάφθηκε από την Ένωση με την απόφαση (ΕΕ) 2017/939 του Συμβουλίου (1) και τέθηκε σε ισχύ στις 16 Αυγούστου 2017.
                  
               
                     (2)
                  
                  
                     Σύμφωνα με την απόφαση MC-1/1 σχετικά με τον εσωτερικό κανονισμό, που εκδόθηκε από τη διάσκεψη των μερών της σύμβασης («COP») κατά την πρώτη συνεδρίασή της, τα συμβαλλόμενα μέρη της σύμβασης («συμβαλλόμενα μέρη») θα πρέπει να καταβάλλουν κάθε δυνατή προσπάθεια για να καταλήξουν σε συμφωνία με συναίνεση όσον αφορά όλα τα ζητήματα ουσίας.
                  
               
                     (3)
                  
                  
                     Σύμφωνα με το άρθρο 4 παράγραφος 8 και το άρθρο 5 παράγραφος 10 της σύμβασης, η COP θα πρέπει έως τις 16 Αυγούστου 2022 να επανεξετάσει τα παραρτήματα Α και Β της σύμβασης, λαμβάνοντας υπόψη τις προτάσεις που έχουν υποβληθεί από τα συμβαλλόμενα μέρη σύμφωνα με το άρθρο 4 παράγραφος 7 και το άρθρο 5 παράγραφος 9 της σύμβασης, τις πληροφορίες που έχει παράσχει η γραμματεία της σύμβασης («γραμματεία») σύμφωνα με το άρθρο 4 παράγραφος 4 και το άρθρο 5 παράγραφος 4 της σύμβασης, και τη διαθεσιμότητα τεχνικά και οικονομικά εφικτών εναλλακτικών επιλογών χωρίς υδράργυρο από την πλευρά των συμβαλλόμενων μερών, και συνεκτιμώντας παράλληλα τους κινδύνους και τα οφέλη για το περιβάλλον και την ανθρώπινη υγεία.
                  
               
                     (4)
                  
                  
                     Η Ένωση συνέβαλε σημαντικά στην ανάπτυξη των διατάξεων της σύμβασης σχετικά με τα προϊόντα με προσθήκη υδραργύρου και τις διαδικασίες παραγωγής με χρήση υδραργύρου ή ενώσεων υδραργύρου («διαδικασίες υδραργύρου»), καθώς και στις σχετικές διασυνοδικές εργασίες εμπειρογνωμόνων που δρομολογήθηκαν με την απόφαση MC-3/1, την οποία εξέδωσε η COP κατά την τρίτη συνεδρίασή της.
                  
               
                     (5)
                  
                  
                     Το παράρτημα II του κανονισμού (ΕΕ) 2017/852 του Ευρωπαϊκού Κοινοβουλίου και του Συμβουλίου (2), το οποίο μεταφέρει το παράρτημα A της σύμβασης στο ενωσιακό δίκαιο, καλύπτει επιπλέον προϊόντα με προσθήκη υδραργύρου, ενώ άλλα προϊόντα με προσθήκη υδραργύρου υπόκεινται σε απαγόρευση διάθεσης στην εσωτερική αγορά δυνάμει του ενωσιακού δικαίου.
                  
               
                     (6)
                  
                  
                     Οι προτάσεις τροποποίησης του παραρτήματος Α της σύμβασης επιδιώκουν να επεκτείνουν το πεδίο εφαρμογής του σε επιπλέον προϊόντα με προσθήκη υδραργύρου, με αντίστοιχες ημερομηνίες σταδιακής κατάργησης ή μέτρα ρύθμισης του υδραργύρου.
                  
               
                     (7)
                  
                  
                     Το παράρτημα III του κανονισμού (ΕΕ) 2017/852, το οποίο μεταφέρει το παράρτημα B της σύμβασης στο ενωσιακό δίκαιο, καλύπτει επιπλέον διαδικασίες υδραργύρου και καθορίζει ημερομηνίες σταδιακής κατάργησης για όλες τις σχετικές διαδικασίες.
                  
               
                     (8)
                  
                  
                     Η πρόταση για την τροποποίηση του παραρτήματος Β της σύμβασης αποσκοπεί στη διεύρυνση του πεδίου εφαρμογής του με την εισαγωγή ημερομηνίας σταδιακής κατάργησης για διαδικασία υδραργύρου την οποία καλύπτει το εν λόγω παράρτημα.
                  
               
                     (9)
                  
                  
                     Σύμφωνα με το άρθρο 26 παράγραφος 2 και το άρθρο 27 της σύμβασης, η γραμματεία θα πρέπει να διαβιβάσει στα συμβαλλόμενα μέρη το κείμενο οιασδήποτε πρότασης τροποποίησης τουλάχιστον έξι μήνες πριν από τη συνεδρίαση της COP στην οποία υποβάλλεται προς έγκριση η πρόταση. Η γραμματεία θα πρέπει επίσης να κοινοποιήσει τις προτεινόμενες τροποποιήσεις στα μέρη που έχουν υπογράψει τη σύμβαση, καθώς και στον θεματοφύλακα της σύμβασης προς ενημέρωση. Δεδομένου ότι η τέταρτη συνεδρίαση της COP έχει προγραμματιστεί για τις 1-5 Νοεμβρίου 2021, η Ένωση θα πρέπει να υποβάλει στη γραμματεία τις προτάσεις της για την τροποποίηση των παραρτημάτων Α και Β της σύμβασης έως τις 30 Απριλίου 2021,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Ένωση υποβάλλει προτάσεις για την τροποποίηση των παραρτημάτων Α και Β της σύμβασης, ως έχουν στο παράρτημα της παρούσας απόφασης.
            Η Επιτροπή κοινοποιεί τις εν λόγω προτάσεις εξ ονόματος της Ένωσης στη γραμματεία.
         
         
            Άρθρο 2
            Η παρούσα απόφαση αρχίζει να ισχύει από την ημέρα της έκδοσής της.
         
         
            Βρυξέλλες, 29 Απριλίου 2021.
            
               
                  Για το Συμβούλιο
               
               
                  Η Πρόεδρος
               
               A. P. ZACARIAS
            
         
         
            (1)  Απόφαση (EE) 2017/939 του Συμβουλίου, της 11ης Μαΐου 2017, σχετικά με τη σύναψη, εξ ονόματος της Ευρωπαϊκής Ένωσης, της σύμβασης της Μιναμάτα για τον υδράργυρο (ΕΕ L 142 της 2.6.2017, σ. 4).
         
            (2)  Κανονισμός (ΕΕ) 2017/852 του Ευρωπαϊκού Κοινοβουλίου και του Συμβουλίου, της 17ης Μαΐου 2017, για τον υδράργυρο, και για την κατάργηση του κανονισμού (ΕΚ) αριθ. 1102/2008 (ΕΕ L 137 της 24.5.2017, σ. 1).
      
      
         
            ΠΑΡΑΡΤΗΜΑ
            I.   ΠΡΟΤΕΙΝΟΜΕΝΕΣ ΤΡΟΠΟΠΟΙΗΣΕΙΣ ΤΟΥ ΠΑΡΑΡΤΗΜΑΤΟΣ Α ΜΕΡΟΣ I ΤΗΣ ΣΥΜΒΑΣΗΣ
            Η ΕΕ προτείνει τις ακόλουθες νέες καταχωρίσεις στο παράρτημα Α (μέρος I):
            
               
                           Προϊόντα με προσθήκη υδραργύρου
                        
                        
                           Ημερομηνία μετά την οποία η παραγωγή, εισαγωγή ή εξαγωγή του προϊόντος δεν επιτρέπεται (ημερομηνία σταδιακής κατάργησης)
                        
                     
                           «Κομβιόσχημες ηλεκτρικές στήλες οξειδίου του αργύρου-ψευδαργύρου με περιεκτικότητα σε υδράργυρο < 2 % και κομβιόσχημες ηλεκτρικές στήλες ψευδαργύρου-αέρα με περιεκτικότητα σε υδράργυρο < 2 %
                        
                        
                           2023
                        
                     
                           Γραμμικοί λαμπτήρες φθορισμού (LFLs) αλογονοφωσφορικών αλάτων για σκοπούς γενικού φωτισμού
                        
                        
                           2023
                        
                     
                           Τα ακόλουθα μη ηλεκτρονικά όργανα μέτρησης
                           
                                       α)
                                    
                                    
                                       υδραργυρικοί μετρητές τάσης (strain gauges) για πληθυσμογράφους·
                                    
                                 
                                       β)
                                    
                                    
                                       όργανα μέτρησης της επιφανειακής τάσης
                                    
                                 
                        
                           2023
                        
                     
                           Τα ακόλουθα ηλεκτρικά και ηλεκτρονικά όργανα μέτρησης:
                           
                                       α)
                                    
                                    
                                       μετατροπείς, πομποί και αισθητήρες πίεσης τήξης·
                                    
                                 
                                       β)
                                    
                                    
                                       αντλίες κενού με υδράργυρο
                                    
                                 
                        
                           2023
                        
                     
                           Πολυουρεθάνη, συμπεριλαμβανομένων των κανίστρων για την εφαρμογή πολυουρεθάνης
                        
                        
                           2023»
                        
                     
            II.   ΠΡΟΤΕΙΝΟΜΕΝΕΣ ΤΡΟΠΟΠΟΙΗΣΕΙΣ ΤΟΥ ΠΑΡΑΡΤΗΜΑΤΟΣ Α ΜΕΡΟΣ II ΤΗΣ ΣΥΜΒΑΣΗΣ
            Η Ένωση προτείνει να προστεθεί το ακόλουθο κείμενο στο παράρτημα Α Μέρος II:
            
               
                           «Το αργότερο έως την 1η Ιανουαρίου 2024, τα μέρη:
                           
                                       i)
                                    
                                    
                                       ορίζουν ότι τα οδοντιατρικά αμαλγάματα χρησιμοποιούνται μόνο υπό μορφή κάψουλας με προκαθορισμένη δόση (1)·
                                    
                                 
                                       ii)
                                    
                                    
                                       απαγορεύουν τη χρήση υδραργύρου σε χύδην μορφή από τους οδοντιάτρους·
                                    
                                 
                                       iii)
                                    
                                    
                                       διασφαλίζουν ότι οι διαχειριστές οδοντιατρικών εγκαταστάσεων στις οποίες χρησιμοποιούνται οδοντιατρικά αμαλγάματα ή αφαιρούνται σφραγίσματα αμαλγάματος ή δόντια που περιέχουν τέτοια σφραγίσματα εξοπλίζουν τις εγκαταστάσεις τους με διαχωριστές αμαλγαμάτων με απόδοση κατακράτησης 95 % (2) για την κατακράτηση και συλλογή των σωματιδίων αμαλγάματος, συμπεριλαμβανομένων εκείνων που περιέχονται σε νερό που έχει χρησιμοποιηθεί·
                                    
                                 
                                       iv)
                                    
                                    
                                       δεν θα επιτρέπουν πλέον τη χρήση οδοντιατρικών αμαλγαμάτων για την οδοντιατρική θεραπεία νεογιλών δοντιών, παιδιών κάτω των 15 ετών και εγκύων ή θηλαζουσών γυναικών, εκτός εάν ο οδοντίατρος το θεωρεί απολύτως απαραίτητο λόγω των ειδικών ιατρικών αναγκών του ασθενούς.
                                    
                                 
                     
            III.   ΠΡΟΤΕΙΝΟΜΕΝΗ ΤΡΟΠΟΠΟΙΗΣΗ ΤΟΥ ΠΑΡΑΡΤΗΜΑΤΟΣ Β ΤΗΣ ΣΥΜΒΑΣΗΣ
            Η Ένωση προτείνει την προσθήκη της ακόλουθης καταχώρισης στο παράρτημα Β Μέρος I:
            
               
                           Διαδικασίες παραγωγής με τη χρήση υδραργύρου ή ενώσεων υδραργύρου
                        
                        
                           Ημερομηνία σταδιακής κατάργησης
                        
                     
                           «Παραγωγή πολυουρεθάνης με τη χρήση καταλυτών που περιέχουν υδράργυρο
                        
                        
                           2023»
                        
                     
            
               (1)  Οι κάψουλες αμαλγάματος, όπως περιγράφονται στα διεθνή πρότυπα ISO 13897:2018 και 24234:2015, θεωρούνται κατάλληλες για χρήση από τους οδοντιάτρους.
            
               (2)  Η συμμόρφωση των διαχωριστών αμαλγαμάτων βασίζεται σε σχετικά διεθνή πρότυπα, συμπεριλαμβανομένου του ISO 11143:2008.»»